31989R0451
L 052/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 451/89 НА СЪВЕТА
от 20 февруари 1989 година
относно процедурата, която трябва да се прилага за някои селскостопански продукти с произход от различни средиземноморски трети страни
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 113 от него,
като взе предвид предложението на Комисията,
като има предвид, че допълнителните протоколи към споразуменията между Европейската икономическа общност, от една страна, и Алжир, Кипър, Египет, Израел, Йордания, Ливан, Малта, Мароко, Сирия, Тунис, Турция и Югославия, от друга страна, са били сключени;
като има предвид, че за някои селскостопански продукти, обхванати от цитираните споразумения и с произход от посочените по-горе страни, тези протоколи предвиждат прогресивно намаляване на някои мита, прилагани спрямо тези продукти; като има предвид, че някои от тези продукти са предмет на референтни количества;
като има предвид, че посочените протоколи предвиждат възможност за промяна на статута на тези продукти в случай на затруднения на пазара на Общността или когато референтните количества са надхвърлени;
като има предвид, че следва да се установят процедури за промяната на статута на тези продукти, за да бъдат подложени на режим на референтни количества в случай на такива затруднения, или на тарифни квоти, когато референтните количества са надхвърлени; като има предвид, че тези процедури следва да бъдат управлявани посредством Управителни комитети, компетентни за въпросните продукти;
като има предвид, че такова изменение на статута следва да се основава на годишен преглед на търговските потоци по продукт и по страни; като има предвид, че този преглед има за цел проследяването на развитието в търговията, предотвратяване на смущения на пазара и проверка на степента на постигане на целта за поддържане на традиционните търговски потоци със съответните страни,
ПРИЕ НАСТОЯЩИЯ РЕГЛАМЕНТ:
Член 1
В края на всяка пазарна година, Комисията изготвя преглед, по продукт и по страна, на търговските потоци с продуктите, посочени в приложения I и II, с произход от Алжир, Кипър, Египет, Израел, Йордания, Ливан, Малта, Мароко, Сирия, Тунис, Турция и Югославия, за да предотврати смущения на пазара.
Член 2
1. Ако, като има предвид прегледа, упоменат в член 1, Комисията установи, че обемът на вноса на даден продукт, включен в приложение I, с произход от Алжир, Кипър, Египет, Израел, Йордания, Ливан, Малта, Мароко, Сирия, Тунис, Турция или Югославия, се увеличава до такава степен, че този внос застрашава да причини затруднения на пазара на Общността, тя прилага, в зависимост от случая, процедурата, предвидена или в член 26 от Регламент (ЕИО) № 2727/75 (1), последно изменен с Регламент (ЕИО) № 166/89 (2), или в съответните членове на другите регламенти относно общата организация на селскостопанските пазари или, за продукти, за които Общностните разпоредби не са учредили управителен комитет, процедурата, предвидена в член 32 от Регламент (ЕИО) № 1035/72 (3), последно изменен с Регламент (ЕИО) № 2238/88 (4), с оглед въвеждане на референтно количество за съответните продукт и произход. Ако за две последователни години, това референтно количество не е достигнато, то престава да е в сила.
2. За целите на изготвянето на прегледа по параграф 1, съответните продукти се наблюдават чрез статистическата система, предвидена в член 5 от Регламент (ЕИО) № 2658/87 (5), последно изменен с Регламент (ЕИО) № 20/89 (6).
3. Член 3 се прилага за продуктите, за които Комисията е установила референтно количество в съответствие с параграф 1.
Член 3
1. Когато референтното количество, установено съгласно член 2 или по отношение на даден продукт, включен в приложение II, с произход от посочена в това приложение страна, е надхвърлено, и като взема предвид прегледа, упоменат в член 1, Комисията прилага, в зависимост от случая, процедурата, предвидена в член 26 от Регламент (ЕИО) № 2727/75 или в съответните членове на другите регламенти относно общата организация на селскостопанските пазари, или, за продуктите, за които общностните разпоредби не са учредили управителен комитет, процедурата, предвидена в член 32 от Регламент (ЕИО) № 1035/72, с оглед въвеждането на общностна тарифна квота спрямо съответния продукт, равна на посоченото референтно количество.
Разпоредбите по прилагането на настоящия член се приемат в съответствие с процедурата, предвидена в член 26 от Регламент (ЕИО) № 2727/75.
2. За целите на изготвянето на прегледа по параграф 1, съответните продукти са предмет на процедурата по наблюдение, определена с Регламент (ЕИО) № 452/89 (7).
Член 4
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 1989 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 1989 година.